Indoiránske jazyky

Indoiránske jazyky sú najvýchodnejšia vetva indoeurópskej jazykovej rodiny. 

Hovorí sa nimi v severnej časti južnej Ázie (India, Bangladéš, Pakistan, Nepál, Bhután, Srí Lanka, Maldivy, Irán, Afganistan, južné časti SNŠ, východné oblasti Turecka, severný Irak a severovychodná Sýria).

Delenie 
Problém v členení indoiránskych jazykov predstavujú dardské jazyky. Keďže zrejme nejde o pravé (teda genetické) zoskupenie, klasifikujú sa rôzne. Predovšetkým sa od nich veľmi často oddeľujú núristanské jazyky (=káfirské jazyky, západodardské jazyky) a aj tie sa zadeľujú rôzne.

Základné tri delenia indoiránskych jazykov sú tieto: 

Novšie delenie (napr. podľa Ethnologue):
 indoárijské jazyky – vrátane dardských jazykov (bez núristanských jazykov)
 núristanské jazyky
 iránske jazyky

Staršie delenie:
 indoárijské jazyky (bez dardských jazykov)
 dardské jazyky – vrátane núristanských jazykov
 iránske jazyky

Možno sa stretnúť aj s "kombináciou" vyšších dvoch delení:
 indoárijské jazyky (bez dardských jazykov)
 dardské jazyky (bez núristanských jazykov)
 núristanské jazyky
 iránske jazyky